b'\n_START_ARTICLE_\nKatja Vi\xc5\xa1nar\n_START_PARAGRAPH_\nKatja Vi\xc5\xa1nar (s\xc3\xbcndinud 21. m\xc3\xa4rtsil 1984 Bledis) on Sloveenia murdmaasuusataja._NEWLINE_Esimest korda osales Vi\xc5\xa1nar t\xc3\xa4iskasvanute tiitliv\xc3\xb5istlusel 2007. aasta maailmameistriv\xc3\xb5istlustel Sapporos. 2010. aasta taliol\xc3\xbcmpiam\xc3\xa4ngudel Vancouveris oli ta klassikasprindis 16., paarissprindis koos Vesna Fabjaniga k\xc3\xbcmnes ja teates\xc3\xb5idus 14. 2011. aasta maailmameistriv\xc3\xb5istlustel Oslos oli ta vabasprindis 21. ja paarissprindis viies. 2013. aasta maailmameistriv\xc3\xb5istlustel Val di Fiemmes oli ta klassikasprindis neljas ja paarissprindis kuues. 2014. aasta taliol\xc3\xbcmpiam\xc3\xa4ngudel Sot\xc5\xa1is oli ta vabasprindis \xc3\xbcheksas, paarissprindis k\xc3\xbcmnes, teates\xc3\xb5idus \xc3\xbcheteistk\xc3\xbcmnes ja 10 km distantsil 54._NEWLINE_2019. aasta maailmameistriv\xc3\xb5istlustel Seefeldis v\xc3\xb5itis ta koos Anamarija Lampi\xc4\x8diga sprinditeates h\xc3\xb5bemedali._NEWLINE_Vi\xc5\xa1nar osales esimest korda maailma karikav\xc3\xb5istluste etapil 2006. aasta oktoobris D\xc3\xbcsseldorfis ja saavutas sprindis 27. koha. Esik\xc3\xbcmnesse j\xc3\xb5udis ta esimest korda 2010. aasta jaanuaris R\xc3\xb5binskis, kui oli sprindis kuues. Kaks p\xc3\xa4eva hiljem tuli ta paarissprindis teiseks. Esimest korda j\xc3\xb5udis poodiumile 2011. aasta veebruaris R\xc3\xb5binskis, kui oli vabasprindis teine.\n_START_SECTION_\nMaailmakarikav\xc3\xb5istlustel\n_START_PARAGRAPH_\nKatja Vi\xc5\xa1nar on individuaalarvestuses osalenud (seisuga 25. veebruar 2019) 144 maailma karikav\xc3\xb5istluste etapil ja j\xc3\xb5udnud esikolmikusse kolmel korral, millest k\xc3\xb5igil on ta olnud teine.'